Загадкі  
*Уладзімір Паўлаў*

\* \* \*

Хоць забіце, не скажу,

Дзе жыву, з кім знаюся.

Галавой уніз хаджу,

Пяткаю кусаюся.

*(Цвік у абутку)*

\* \* \*

Тое дрэва не абняць,

Крона з небам зліта.

А каб назву напісаць,

Хопіць і дзвюх літар.

*(Баабаб)*

\* \* \*

Шыя доўгая ў яе,

Хоць сама — як шафа.

Недзе ў Афрыцы жыве,

А завуць ……

*(Жырафа)*

\* \* \*

Каб нагнаць на ўсіх жуды,

Страх, каб доўга помнілі,

Ён іграе без дуды,

Завывае ў коміне.

*(Вецер)*

\* \* \*

Гарнітур яе ў палоску.

Родзічка жывёле свойскай.

Выйдзе ў цырку на манеж,

Але ў воза не ўпражэш.

*(Зебра)*

\* \* \*

Скрозь — які ўжо лес вялікі! —

Паздзірана з ліпаў лыка.

Хоць бы вокам паглядзець,

Як яго дзярэ ……

*(Мядзведзь)*

\* \* \*

Мабыць, ён не зведаў гора,

Не хадзіў ніколі голы.

Бо як лета на дварэ,

Усё вопратку дзярэ.

*(Драч)*

\* \* \*

Яе ўсе баяцца трошкі.

Яна ў лесе мае

Хатку на курыных ножках

I ў ступе лятае.

*(Баба Яга)*

\* \* \*

Страж гароднага парадку

Без абноў не тужыць.

Чым найгоршая апратка,

Тым надзейней служыць.

*(Пудзіла)*

\* \* \*

Зранку лапкамі умыты.

Шэрстка — нібы з аксаміту.

Любіць спінкай выгінацца.

Мышы — страх! — яго баяцца.

*(Кот)*

\* \* \*

Уздоўж хат з канца ў канец —

Каляровы грабянец.

Каб зайсці ў двор без замінкі,

Ёсць рухомыя шчарбінкі.

*(Плот і веснічкі)*

\* \* \*

У пагодлівы дзянёк

Недзе з паднябесся

Пералівісты званок

Славіць працу песняй.

*(Жаўранак)*

\* \* \*

За сябе разоў у сем

Большы груз яна нясе.

Запытайцеся, ці цяжка?

Скажа хай сама ……

*(Мурашка)*

\* \* \*

У яго адны турботы:

Адвільнуць як ад работы.

Беспрабудна суткі спіць,

Ды яшчэ пра гэта сніць.

*(Гультай)*

\* \* \*

Карацее з узыходу,

3 сонца першага ў расе.

А з паўдня і да заходу

Ў адваротны бок расце.

*(Цень)*

\* \* \*

Чорны сам, нібыта грак.

3 ім да трох не гавары —

Цахне, быццам бы ганчак,

А жыве ў вадзе ў нары.

*(Рак)*

\* \* \*

Там, дзе з мухі дзьмуць слана,

Ёй не быць ніколі.

Не шкадуючы, яна

Хлусу вока коле.

*(Праўда)*

\* \* \*

Дрывасек ён — проста зух.

Над вадою хата.

Аж да пят яго кажух,

Хвост — нібы лапата.

*(Бабёр)*

\* \* \*

У пагоду, на мароз —

Не дастаць аршынам нос.

Як адліга вернецца,

Ён па даху сцелецца.

*(Дым над комінам)*

\* \* \*

Калі толькі ляжа снег,

На яго агледзіны

3-пад навесаў і з-пад стрэх

Выплываюць лебедзі.

*(Санкі)*

\* \* \*

Бы хто грымне палкай —

Дол аж разлягаецца.

I вада ў кавалках

Па вадзе штурхаецца.

*(Крыгаход)*

\* \* \*

Колькі будзе, знатакі, —

Каб і кожны ведаў:

Два сыны і два бацькі,

Дзед і ўнучак дзедаў?

*(Трое)*

\* \* \*

Каб ніхто не адабраў,

За кожную шчочку

Непрыкметна ён схаваў

Зерня па мяшочку.

*(Хамяк)*

\* \* \*

Пасля таты, пасля мамы

I людзей старэйшых

Яна — ваш дарадца самы,

Самы наймудрэйшы.

*(Кніга)*

\* \* \*

Хоць увесь перадрыжыць

За зіму вялікую,

Але дома любіць жыць

Друг наш Чык-Чырыкавіч.

*(Верабей)*

\* \* \*

Хто на поплаве з нары

Горы цэлыя нарыў,

Сад скапаў і агарод?

Ну, вядома, гэта — ……

*(Крот)*

\* \* \*

Шасцігранныя гаршчочкі.

Залацістыя радочкі.

Што ў іх? Гэта — шыта-крыта.

Воскам зверху ўсё заліта.

*(Соты, мёд)*

\* \* \*

Так нядоўга й да бяды:

Мора цэлае вады

I ў прыдачу — акіян,

А яшчэ ў ім б'е фантан.

*(Кіт)*

\* \* \*

На пагорку за сялом,

Дзе дарогі стужка,

3 дошак, з бёрнаў — а не дом,

3 крыллем — а не птушка.

*(Вятрак)*

\* \* \*

Пасярэдзіне двара

Раскацілася гара.

А малыя гараняткі —

Пятачкамі — каля маткі.

*(Свіння і парасяты)*

\* \* \*

Доктар Стук на дрэва ўзлез…

Ведама й дзіцяці:

Гэта лечыць хворы лес

Даўгадзюбы ……

*(Дзяцел)*

\* \* \*

Між лісця ў лясным лагу

Цуды не звяліся.

Вельмі тоўстую нагу

Завяршае міса.

*(Грузд)*

\* \* \*

Паімчалі ў паплавы

Стрымгалоў наўпрост

Шэсць ног, дзве галавы

I ў дадатак — хвост.

*(Верхавы на кані)*

\* \* \*

Пішуся я першая з левага краю.

Сабраты ж, як слушна заўважылі людзі,

Хоць колькі за мною чаргі не займаюць,

А правага краю ніколі не будзе.

*(Адзінка, натуральны род лікаў)*

\* \* \*

Круглая, ды не антэна,

Каб сусветы слухаць.

Аж дрыжыць, звініць нязменна,

Калі трапіць муха.

*(Павуцінка)*

\* \* \*

Без аглядкі не вылазь

3 глею, цёмнага, карась.

Бо стаіць зусім не так

За карчагаю ……

*(Шчупак)*

\* \* \*

Палахлівы ён без меры.

Можа, гэтак, дзеці, й тут?

Сонца ў хату — ён за дзверы,

Сонца з хаты — ён на кут.

*(Цень у хаце)*

\* \* \*

Ну, рабіце адкрыццё:

Толькі калі родзіцца,

Адзін раз на ўсё жыццё

Той матор заводзіцца.

*(Сэрца)*

\* \* \*

Тут няцяжка здагадацца,

Што за домік, што за хатка.

3 ветрам хоча ў неба ўзнянца

Лёгкакрылая ……

*(Палатка)*

\* \* \*

У яловіку кашлатым

Запішчалі птушаняты.

Ды зімой, ды ў маразы!

Што за птушка? Адкажы!

*(Крыжадзюб)*